CELEX: 62009CN0510
Language: mt
Date: 2009-12-09 00:00:00
Title: Kawża C-510/09: Rikors ippreżentat fid- 9 ta’ Diċembru 2009 — Il-Kummissjoni Ewropea vs Ir-Repubblika Franċiża

13.2.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 37/24
            
         Rikors ippreżentat fid-9 ta’ Diċembru 2009 — Il-Kummissjoni Ewropea vs Ir-Repubblika Franċiża
   (Kawża C-510/09)
   2010/C 37/29
   Lingwa tal-kawża: Il-Franċiż
   
      Partijiet
   
   
      Rikorrenti: Il-Kummissjoni Ewropea (rappreżentanti: M. Patakia u G. Zavvos, aġenti)
   
      Konvenuta: Ir-Repubblika Franċiża
   
      Talbiet tal-partijiet rikorrenti
   
   
               —
            
            
               tikkonstata li, billi naqset milli tinnotifika l-abbozz tad-digriet tat-13 ta’ Marzu 2006 dwar l-użu ta’ taħlitiet meħuda immedjatament mill-prodotti msemmija fl-Artikolu L.253-1 tal-Kodiċi Rurali fil-kuntest tal-proċedura stabbilita mid-Direttiva 98/34/KE, tal-22 ta’ Ġunju 1998, emendata bid-Direttiva 98/48/KE, tal-20 ta’ Lulju 1998, li tistabbilixxi proċedura għall-għoti ta’ informazzjoni fil-qasam tal-istandards u r-regolamenti tekniċi u r-regoli dwar is-servizzi tas-Soċjetà Informatika (1), ir-Repubblika Franċiża naqset milli twettaq l-obbligi tagħha taħt l-Artikolu l-Artikolu 8(1) tal-imsemmija direttiva;
            
         
               —
            
            
               tikkundanna lir-Repubblika Franċiża għall-ispejjeż.
            
         
      Motivi u argumenti prinċipali
   
   Permezz tar-rikors tagħha, il-Kummissjoni Ewropea tikkritika lill-konvenuta li ma nnotifikatilhiex, qabel ma adottat, id-digriet ministerjali inkwistjoni, dwar l-użu ta’ ċerti taħlitiet meħuda immedjatament mill-prodotti li jipproteġu l-pjanti li għandhom interess agronomiku, minkejja l-fatt li dan id-digriet jikkostitwixxi bla dubju regola teknika fis-sens tad-Direttiva 98/34 u li, skont din id-direttiva, hija kellha tinnotifika lill-Kummissjoni l-abbozz peress illi ma jaqax taħt id-derogi stabbiliti mill-Artikolu 10 tal-istess direttiva.
   Skont il-Kummissjoni, il-konvenuta ammettiet l-materjalità ta’ dan il-ksur peress li, wara li rċeviet l-opinjoni motivata, l-awtoritajiet Franċiżi nnotifikaw lill-Kummissjoni l-abbozz tad-digriet li jħassar id-digriet ministerjali inkwistjoni u li jerġa’ jistabbilixxi l-kontenut tiegħu. Madankollu, meta dan ir-rikors ġie ppreżentat, dan l-abbozz tad-digriet kien għadu ma ġiex adottat mill-awtoritajiet Franċiżi jew, fi kwalunkwe każ, il-Kummissjoni kienet għadha ma ġietx informata dwaru.
   
      (1)  Direttiva 98/48/KE tal-Parlament Ewropew u tal-Kunsill, tal-20 ta’ Lulju 1998, li temenda d-Direttiva 98/34/KE li tistabbilixxi proċedura għall-għoti ta’ informazzjoni fil-qasam tal-istandards u tar-regolamenti tekniċi (Edizzjoni Speċjali bil-Malti, Kapitolu 13, Vol. 21, p. 8)